**ИЗВЕШТАЈ О РЕЗУЛТАТИМА СПРОВЕДЕНИХ КОНСУЛТАЦИЈА О НАЦРТУ ЗАКОНА О ИЗМЕНАМА И ДОПУНАМА ЗАКОНА О ЈАВНИМ НАБАВКАМА**

На основу члана 44. Уредбе о методологији управљањa јавним политикама, анализи ефеката јавних политика и прописа и садржају појединачних докумената јавних политика („Службени гласник РС“, број 8/19), Министарство финансија објављује Извештај о резултатима спроведених консултација о Нацрту закона о изменама и допунама Закона о јавним набавкама (у даљем тексту: Нацрт закона).

Област јавних набавки у Републици Србији уређена је Законом о јавним набавкама („Службени гласник РСˮ, број 91/19, у даљем тексту: ЗЈН). ЗЈН је успостављен законодавни оквир у области јавних набавки у Републици Србији који је у складу са законодавством и праксом Европске уније, односно успостављен је систем који омогућава поштовање основних начела слободе кретања добара, слободе пословног настањивања и слободе пружања услуга и начела која из њих произлазе, као што су: начело економичности и ефикасности, начело обезбеђивања конкуренције и забране дискриминације, начело транспарентности поступка јавне набавке, начело једнакости привредних субјеката, начело пропорционалности.

Предложеним Нацртом закона тежи се даљем усклађивању са добром праксом Европске уније, као и даљем јачању модерног и ефикасног система јавних набавки, а све у циљу побољшања перформанси јавних набавки.

Предлагање измена и допуна ЗЈН, одговорне институције, као и рок за реализацију активности, дефинисани су у Акционом планом за 2023. годину за спровођење Програма развоја јавних набавки у Републици Србији за период 2019-2023. године, у оквиру мере „Унапређење правног оквира“.

Истичемо да је у процесу доношења Закона о изменама и допунама ЗЈН образована Радна група коју чине представници: Министарства финансија, Канцеларије за јавне набавке, Републичке комисије за заштиту права у поступцима јавних набавки, Привредне комора Србије и НАЛЕД-а. Радна група израдила је радну верзију Нацрта закона која је објављена на интернет страницама Министарства финансија, Канцеларије за јавне набавке и на порталу еКонсултације. Нацрт закона ће бити објављен пре почетка јавне расправе, у складу са горе наведеном уредбом која уређује процес консултација, а након уношења свих прихваћених коментара, сугестија и примедаба. Планирано је да се, у оквиру овог консултативног процеса, организује јавна расправа у периоду од 26. јула до 15. августа, о чему ће заинтересована јавност бити благовремено обавештена путем интернет странице Министарства финансија, Канцеларије за јавне набавке и портала е-Консултације.

Имајући у виду да су консултације започете 26. јуна објављивањем радне верзије Нацрта закона на интернет страницама Министарства финансија и Канцеларије за јавне набавке, односно порталу е-Консултације, заинтересована лица су имала прилике да до 5. јула 2023. године доставе своје примедбе, предлоге, сугестије и коментаре, како електронски, тако и путем поште.

Током консултација пристигле су примедбе, предлози и сугестије од стране:

* Прекршајног апелационог суда - Мрежа судија;
* Института за молекуларну генетику и генетичко инжењерство, Универзитет у Београду;
* Пословног удружења „Понуђачи Србије“;
* Адвоката Душана Гарашанина;
* Транспарентности Србија;
* Института за јавно здравље Војводине;
* Радне групе Националног конвента о Европској унији за Поглавље 5;
* Тендери, доо, Крагујевац;
* Коморе јавних набавки Србије;
* Арсенијевић Биљане;
* Уније послодаваца Србије;
* Министарства финансија, Пореска управа – Централа;
* Удружења професионалаца у јавним набавкама Републике Србије.

Напомињемо да примедбе, предлози и сугестије које су достављене након 5. јула, нису узете у разматрање у овом тренутку, али ће их Радна група за израду Нацрта закона узети у разматрање приликом јавне расправе.

После завршетка консултација, Радна група је размотрили све пристигле примедбе, предлоге и сугестије. У прилогу се налази Табела са примедбама и образложењима. Прихваћене примедбе су уграђене у текст Нацртa закона који ће бити благовремено доступан, пре почетка јавне расправе, на интернет страницама Министарства финансија, Канцеларије за јавне набавке, као и на порталу е-Консултације.